Κύπελλο Ελλάδας καλαθοσφαίρισης ανδρών

Το **Κύπελλο Ελλάδας καλαθοσφαίρισης ανδρών** αποτελεί τη δεύτερη σημαντικότερη εγχώρια διοργάνωση καλαθοσφαίρισης, μετά το πρωτάθλημα της Α1 Εθνικής Κατηγορίας (G.B.L.). Η διοργάνωση του ξεκίνησε την αγωνιστική περίοδο 1975–1976 και έκτοτε διεξάγεται με διάφορες μορφές ανελλιπώς. 

Από την σεζόν 2022–2023 οι μισές περίπου ομάδες της πρώτης κατηγορίας δεν έχουν δικαίωμα συμμετοχής στη διοργάνωση, καθώς προκρίνονται μόνοι οι 7 πρώτες του πρωταθλήματος της προηγούμενης αγωνιστικής περιόδου. Οι ομάδες των υπόλοιπων κατηγοριών διεκδικούν την εναπομείνασα θέση στα προημιτελικά μέσω μιας νέας διοργάνωσης, του UNICEF Cup. Από το 2023 έχει μπει περιορισμός στην κλήρωση των προημιτελικών, ούτως ώστε οι Παναθηναϊκός και Ολυμπιακός να συναντώνται μόνο στον τελικό και όχι νωρίτερα, ενώ από την περίοδο 2025–2026 οι δυο πρώτοι της βαθμολογίας μπορούν να συναντηθούν μόνο στον τελικό. Επιπλέον, μόλις μία ή και καμία ομάδα από τις 111 που αγωνίζονται στις χαμηλότερες εθνικές κατηγορίες έχει την δυνατότητα να προκριθεί στην τελική προημιτελική φάση μέσω του Γιούνισεφ Τρόφι.

Διοργανώτρια αρχή του θεσμού του κυπέλλου είναι η Ελληνική Ομοσπονδία Καλαθοσφαίρισης (Ε.Ο.Κ.).

## Ιστορία και σύστημα διοργάνωσης
Στις πρώτες 12 διοργανώσεις (μέχρι την περίοδο 1986–1987) μετείχαν εκτός των ομάδων των εθνικών κατηγοριών και οι σύλλογοι ανά Νομό τοπικών ενώσεων, με αποτέλεσμα να συμμετέχουν ακόμη και εκατοντάδες σύλλογοι. Οι ομάδες της Α΄ Εθνικής Κατηγορίας εισέρχονταν στη διοργάνωση από τη φάση των «32», ενώ ως την ίδια φάση η κλήρωση των αγώνων γινόταν με γεωγραφικά κριτήρια (οι σύλλογοι της Νότιας Ελλάδας αγωνίζονταν μεταξύ τους ενώ το αντίστοιχο συνέβαινε με τους συλλόγους της Κεντρικής και Βόρειας Ελλάδας). Από την περίοδο 1987–88 μετέχουν αποκλειστικά οι ομάδες της Α1, Α2, Β΄ και Γ΄ Εθνικής, με τη διοργάνωση να ξεκινάει με τις ομάδες της Α2 και Β΄ Εθνικής και με τις ομάδες της Α1 να εισέρχονται στη συνέχεια. Από την περίοδο 2012–13, μετέχουν μόνο οι ομάδες της Α1 και Α2 Κατηγορίας.

Σχεδόν σε όλες τις διοργανώσεις, οι αγώνες διεξάγονται μονοί νοκ - άουτ στην έδρα της ομάδας που ορίζεται από την κλήρωση. Εξαίρεση υπήρξε τις χρονιές 1980–81 και 1988–89, όταν οι αγώνες της προημιτελικής και ημιτελικής φάσης έγιναν διπλοί στις έδρες των αντιπάλων ομάδων, ενώ από το 2004–05 ως σήμερα, διπλοί αγώνες έγιναν μόνο στη φάση των ημιτελικών του 2005, 2006, 2007, 2010 και 2011. Επίσης, τα τελευταία χρόνια καθιερώθηκε η υποχρέωση των ομάδων της Α1 σε περίπτωση που κληρωθούν με ομάδες μικρότερων κατηγοριών, να αγωνίζονται πάντα εκτός έδρας.

### Σημερινό σύστημα
* Από την περίοδο 2007–08 υπάρχει μια καινοτομία, που έγκειται στο γεγονός ότι στην προημιτελική φάση της διοργάνωσης (στους «8») προκρίνονται αυτόματα οι 6 ομάδες που κατέλαβαν τις 6 πρώτες θέσεις στο πρωτάθλημα της Α1 της προηγούμενης χρονιάς, ενώ για τις δύο θέσεις που απομένουν αγωνίζονται σε διαδοχικούς γύρους οι υπόλοιπες 8 ομάδες της Α1, οι 16 ομάδες της Α2 και οι 16 ομάδες της Β΄ Εθνικής Κατηγορίας.
* Παρατηρήθηκε το φαινόμενο της απόσυρσης από την διοργάνωση αρκετών ομάδων, κυρίως για οικονομικούς λόγους. Παρ' ότι αναδεικνύονται ζευγάρια από την κλήρωση διαφόρων φάσεων, κάποια από αυτά καταλήγουν σε νίκη του ενός αντιπάλου με σκορ 20–0 χωρίς αγώνα. Την περίοδο 2009–10 υπήρξαν τέσσερα τέτοια ζευγάρια, την περίοδο 2010–11 πέντε ζευγάρια, ενώ την περίοδο 2011–12, τα ζευγάρια αυτά αυξήθηκαν σε 13. Από την περίοδο 2012–13 με την μείωση των αγώνων, δεν παρουσιάστηκε ξανά τέτοιο φαινόμενο.
* Από την περίοδο 2012–13, και έκτοτε στη διοργάνωση του Κυπέλλου Καλαθοσφαίρισης Ανδρών Ελλάδας συμμετέχουν οι ομάδες των 2 πρώτων κατηγοριών της ελληνικής καλαθοσφαίρισης (για το κύπελλο 2021–22 οι 28 ομάδες των Α1 και Α2, 13 της Α1, 15 της Α2).

### Final Four
Για 10 χρόνια (1994–95 έως 2003–04) η τελική φάση του κυπέλλου γινόταν σε μορφή φάιναλ φορ (Final Four), όπου εκτός των ημιτελικών και του τελικού, διεξαγόταν και μικρός τελικός ανάμεσα στις ηττημένες ομάδες των δύο ημιτελικών. Οι 10 αυτές διοργανώσεις διεξήχθησαν στην Αθήνα τέσσερις φορές, στην Θεσσαλονίκη και στην Λαμία από δύο φορές (στη Λαμία η πρώτη και η τελευταία διοργάνωση Final Four) και από μία φορά σε Πάτρα και Λάρισα. Το Final Four επανήλθε μετά από 18 χρόνια, την σεζόν 2021–22 με την διεξαγωγή του να πραγματοποιείται στο Ηράκλειο Κρήτης. Τη σεζόν 2022–23 διεξάγεται με μορφή φάιναλ έιτ (Final Eight) με 7 ομάδες από την Α1 (όσες τερμάτισαν στις θέσεις 1–7 στο τέλος του πρώτου γύρου) να συμμετέχουν και την νικήτρια ομάδα του UNICEF Trophy (συμμετέχουν ομάδες από όλες τις εθνικές κατηγορίες πλην της Α1). Μέσω κλήρωσης η νικήτρια του UNICEF Trophy λάμβανε έναν αριθμό (1 έως 8) ώστε να καθοριστεί η θέση της και να προκύψουν αναλόγως οι διασταυρώσεις. Στο Final Eighth οι ομάδες διασταυρώνονται μεταξύ όπως στα πλέι-οφ του πρωταθλήματος (1–8, 2–7, 3–6, 4–5). Επειδή την πρώτη σεζόν με αυτό το σύστημα ο Παναθηναϊκός διασταυρώθηκε με τον Ολυμπιακό πριν από τον τελικό με αποτέλεσμα στον τελικό να προκριθεί το Περιστέρι και να διεκδικήσει τον τίτλο απέναντι στον Ολυμπιακό, η ΕΟΚ αποφάσισε από την σεζόν 2023–24 ο νικήτρια ομάδα του UNICEF Trophy να μπορεί να λάβει μόνο τους αριθμούς 5 έως 8 στην κλήρωση, ώστε Παναθηναϊκός και Ολυμπιακός να μπορούν να διασταυρωθούν μόνο στον τελικό κάτι που άλλαξε για τη σεζόν 2025–26 καθώς υπήρχε το ενδεχόμενο να διασταυρωθούν μεταξύ τους αλλά δεν έγινε.  

## Οι Κυπελλούχοι

## Οι τελικοί αναλυτικά
Στον πίνακα που ακολουθεί αναφέρονται τα αποτελέσματα όλων των τελικών συνοπτικά, ενώ πατώντας την επιλογή *ανάπτυξη*, υπάρχουν αναλυτικά στοιχεία για κάθε τελικό ξεχωριστά.

## Σύνολο τίτλων και συμμετοχές σε τελικούς

## Οι έδρες των τελικών

## Οι αγώνες από τους προημιτελικούς ως τον τελικό ανά χρονιά
Στον πίνακα παρακάτω αναφέρονται όλοι οι αγώνες του Κυπέλλου Ελλάδας από τη φάση των προημιτελικών ως και τον τελικό της διοργάνωσης ανά χρονιά. Από το 1994–95 έως το 2003–04 οι τελικές φάσεις (ημιτελικοί, μικρός τελικός και τελικός) διεξήχθησαν σε μορφή final four. Aπο το 2022–23 σε μορφή final-8.

*Από την περίοδο 2018–19 οι πρώτες έξης ομάδες της Α1 της προηγουμένης περιόδου προκρίνονταν αυτόματα στα προημιτελικά (και από το 2022–23 οι πρώτες 7), χάνοντας την ευκαιρία να κερδίσουν αγωνιστικά την διάκριση.

## Στατιστικά
* Συνολικά 6 σύλλογοι έχουν κερδίσει το Κύπελλο Ελλάδος (κατά σειρά κατάκτησης: Ολυμπιακός, Παναθηναϊκός, ΑΕΚ, Π.Α.Ο.Κ., Άρης, Πανιώνιος). 
* Άλλοι 8 σύλλογοι έχουν φτάσει ως τον τελικό χωρίς όμως να καταφέρουν να το κατακτήσουν (κατά σειρά παρουσίας τους: Ηρακλής, Πανελλήνιος, Απόλλων Πάτρας, Μαρούσι, Ρέθυμνο, Φάρος Κερατσινίου, Προμηθέας Πάτρας, Περιστέρι). 
* Δεν υπάρχει καμία ομάδα που να αγωνίστηκε σε τελικό και να μη γνώρισε έστω μία φορά την ήττα.
* Υπάρχουν άλλοι 16 σύλλογοι που έχουν φτάσει τουλάχιστον μία φορά ως τον ημιτελικό του Κυπέλλου, αλλά ποτέ στον τελικό (κατά σειρά: Ιωνικός Νέας Φιλαδέλφειας, Ιωνικός Νίκαιας, Έσπερος Καλλιθέας, Σπόρτιγκ Αθηνών, Παγκράτι, Παπάγου, Ηλυσιακός, Ηράκλειο, Μακεδονικός, Κολοσσός Ρόδου, Καβάλα, ΚΑΟΔ, Νέα Κηφισιά, Κύμη, Διαγόρας Δρυοπιδέων, Λαύριο).
* Πολυνίκης σύλλογος της διοργάνωσης είναι ο Παναθηναϊκός, ο οποίος κατέκτησε τον τίτλο 22 φορές σε συνολικά 29 παρουσίες του σε τελικούς.
* Ο παίκτης με τις περισσότερες συμμετοχές σε τελικούς Κυπέλλου είναι ο Δημήτρης Διαμαντίδης με 12, ενώ δεύτερος έρχεται ο Αντώνης Φώτσης με 10.
* Πολυνίκης παίκτης είναι ο Δημήτρης Διαμαντίδης με 10 κατακτήσεις του τροπαίου ενώ ακολουθούν οι Φραγκίσκος Αλβέρτης και Κώστας Τσαρτσαρής με 8 κατακτήσεις.
* Πολυνίκης προπονητής είναι ο Ζέλικο Ομπράντοβιτς με 7 κατακτήσεις σε συνολικά 11 παρουσίες του σε τελικούς.
* Περισσότερες φορές MVP του τελικού έχει αναδειχτεί ο Κώστας Τσαρτσαρής, κερδίζοντας το βραβείο τρεις (συνεχόμενες) φόρες το 2006, το 2007 και το 2008. Ακολουθούν με δυο βραβεία οι Δημήτρης Διαμαντίδης (2009, 2016) και Μίλος Τεόντοσιτς (2010, 2011).
* Περισσότερους πόντους συνολικά έχει πετύχει ο Νίκος Γκάλης με τον αριθμό τους να ανέρχεται σε 246. Σε μέσο όρο πόντων πρώτος έρχεται ο Μάικ Τζόουνς με 31, με τον Γκάλη να ακολουθεί με 30,75, ενώ τρίτος έρχεται ο Άριαν Κόμαζετς με 30.
* Ο καλαθοσφαιριστής του Απόλλωνα Πάτρας Νίκος Αργυρόπουλος κατέχει το ρεκόρ μεγαλύτερης χρονικής απόστασης σε παρουσίες στους δύο τελικούς που μετείχε η ομάδα του. Από το 1997 έως το 2015 μεσολάβησαν 18 χρόνια με τον Αργυρόπουλο να είναι παρών.
* Το ρεκόρ συνεχόμενων κατακτήσεων του Κυπέλλου ανήκει στον Παναθηναϊκό, με 6 συνεχόμενους τίτλους από το 2012 έως το 2017. Επίσης κατέχει το δεύτερο μεγαλύτερο σερί με 5 κατακτήσεις από το 2005 έως το 2009. Ακολουθούν οι 4 συνεχόμενες κατακτήσεις από τον Άρη το διάστημα 1987 - 1990 και οι 3 του Ολυμπιακού το διάστημα 1976 - 1978 και 2022 - 2024.
* Στον Παναθηναϊκό αντιστοιχεί και το ρεκόρ συνεχόμενων παρουσιών σε τελικούς, 13 σερί, το διάστημα 2005 - 2017 (11 νίκες, 2 ήττες).
* Το ρεκόρ μεγαλύτερης διαφοράς πόντων σε τελικό είναι το +47 που πέτυχε ο Παναθηναϊκός εναντίον του Φάρου Κερατσινίου το 2016 (σκορ 101–54). Ακολουθεί το +40 του Άρη εναντίον του Πανελληνίου (σκορ 110–70) το 1987 και το +39 που πέτυχε ο Παναθηναϊκός εναντίον του Ρεθύμνου (σκορ 87–48) 20 χρόνια αργότερα, το 2007. Συμπτωματικά, και τις τρεις χρονιές οι ηττημένες ομάδες αγωνίζονταν στην Α2, στις τρεις περιπτώσεις όπου σύλλογος μικρότερης κατηγορίας έφτασε ως τον τελικό της διοργάνωσης.
* Μεταξύ ομάδων της ίδιας κατηγορίας (Α1), το ρεκόρ μεγαλύτερης διαφοράς πόντων σε τελικό είναι το +37 που πέτυχε ο Παναθηναϊκός σε βάρος του Άρη το 2014 (σκορ 90–53).
* Στον αντίποδα, η μικρότερη διαφορά νίκης σε τελικό είναι και η ελάχιστη δυνατή, δηλαδή ο ένας πόντος και αυτό συνέβη στον τελικό του 2012 (Παναθηναϊκός - Ολυμπιακός 71–70). Είναι χαρακτηριστικό ότι κανένας από τους 51 τελικούς του κυπέλλου δεν κρίθηκε στην παράταση.
* Περισσότεροι πόντοι σε τελικό (συνολικά 191) σημειώθηκαν το 1977 (Ολυμπιακός - Πανιώνιος 103–88), ενώ λιγότεροι πόντοι σε τελικό (συνολικά 114) σημειώθηκαν το 1994 (Ολυμπιακός - Ηρακλής 63–51).
* Περισσότεροι θεατές σε τελικό συγκεντρώθηκαν το 1979 (Παναθηναϊκός - Ολυμπιακός 79–72), οπότε και διατέθηκαν 19.317 εισιτήρια στο Παναθηναϊκό Στάδιο. Κατά τη διεξαγωγή της τελικής φάσης σε μορφή final four, τα περισσότερα εισιτήρια (19.911) διατέθηκαν το 2001 συνολικά και για τους τέσσερις αγώνες στο Ολυμπιακό Κλειστό Γυμναστήριο (ΟΑΚΑ).
* Η έδρα που φιλοξένησε τους περισσότερους τελικούς είναι το Στάδιο Ειρήνης και Φιλίας (11 φορές). Οι 51 τελικοί έχουν διεξαχθεί συνολικά σε 13 διαφορετικά γήπεδα, ανάμεσά τους και το ανοιχτό Παναθηναϊκό Στάδιο. Δεν ήταν όμως ουδέτερο το γήπεδο σε όλες τις διεξαγωγές των τελικών, αφού σε 9 περιπτώσεις το ορισθέν γήπεδο ήταν η έδρα της μίας εκ των δύο φιναλίστ (1982, 1994, 1998, 2002, 2007, 2015, 2016, 2017, 2021).

### Βραβεία Κυπέλλου Ελλάδας Καλαθοσφαίρισης

### MVP
* Δίνεται από το 1995

### Πρώτοι σε συνολικούς πόντους σε τελικό Κυπέλλου Ελλάδας
* Μέχρι τον τελικό του 2026
* Με έντονο οι εν ενεργεία αθλητές

### Οι παίκτες με τις περισσότερες συμμετοχές σε τελικό Κυπέλλου Ελλάδας
* Μέχρι τον τελικό του 2026
* Με έντονο οι εν ενεργεία αθλητές

### Παίκτες με τους περισσότερους τίτλους
* Μέχρι τον τελικό του 2026
* Με έντονο οι εν ενεργεία αθλητές

### Προπονητές με τίτλους
* Μέχρι και τον τελικό του 2026
* Με έντονο οι εν ενεργεία προπονητές

## Δείτε επίσης
* Πρωτάθλημα Ελλάδας καλαθοσφαίρισης ανδρών
* Α2 Εθνική καλαθοσφαίρισης ανδρών
* Β΄ Εθνική καλαθοσφαίρισης ανδρών
* Σούπερ Καπ Ελλάδας καλαθοσφαίρισης ανδρών

## Παραπομπές


## Πηγές
* Τελικοί Κυπέλλου Ελλάδας
* «Οι ιστορίες πίσω από την ιστορία», αφιέρωμα σε ιδιαίτερους τελικούς στην ιστορία του θεσμού από τον ιστότοπο του NovaΣΠΟΡ FM, 10 Φεβρουαρίου 2013.
*Επετειακή Έκδοση - 50 Χρόνια Κύπελλο Ελλάδος

## Εξωτερικοί σύνδεσμοι
* 
* «Κύπελλο Ελλάδας: Μικρές ιστορίες, μεγάλων στιγμών», επετειακό αφιέρωμα της Ομοσπονδίας στα 50 χρόνια του θεσμού, 10 Φεβρουαρίου 2025.

Κατηγορία:Κύπελλο Ελλάδος καλαθοσφαίρισης ανδρών
Κατηγορία:Διοργανώσεις καλαθοσφαίρισης στην Ελλάδα